
	COMISIA PENTRU MUNCĂ ŞI PROTECŢIE SOCIALĂ



	Bucureşti,
	23 iunie 2015

	Nr.
	4c-7/511


R A P O R T

asupra proiectului de Lege pentru ratificarea Convenţiei privind munca în domeniul maritim (MLC 2006), adoptată la 23 februarie 2006 la Geneva, la cea de-a 94-a sesiune a Organizaţiei Internaţionale a Muncii precum şi a Amendamentelor din 2014 la Convenţia privind munca în domeniul maritim (MLC 2006), aprobate în cadrul celei de-a 103 - a sesiuni a Organizaţiei Internaţionale a Muncii la Geneva, la 11 iunie 2014
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială a fost sesizată, prin adresa 
nr. PLx 491/2015 din 22 iunie 2015, cu dezbaterea pe fond, în procedură obişnuită, a proiectului de lege pentru ratificarea Convenţiei privind munca în domeniul maritim (MLC 2006), adoptată la 23 februarie 2006 la Geneva, la cea de-a 94-a sesiune a Organizaţiei Internaţionale a Muncii precum şi a Amendamentelor din 2014 la Convenţia privind munca în domeniul maritim (MLC 2006), aprobate în cadrul celei de-a 103 - a sesiuni a Organizaţiei Internaţionale a Muncii la Geneva, la 11 iunie 2014.
La întocmirea prezentului raport, Comisia a avut în vedere avizul favorabil al Consiliului Legislativ (nr.506/21.05.2015).
Proiectul de lege are ca obiect de reglementare ratificarea de către România a Convenţiei privind munca în domeniul maritim. Aplicabilă transportului maritim internaţional, Convenţia acoperă aspecte esenţiale privind cerinţele minime de muncă la bordul navei, condiţiile de încadrare în muncă, cazarea, amenajările recreaţionale, alimentaţia şi catering-ul, protecţia sănătăţii, asistenţa medicală, serviciile şi asigurările sociale, în scopul de a garanta condiţii de muncă şi de viaţă decente la bordul navelor, precum şi proceduri de punere în aplicare a acestor dispoziţii. 
Comisia Europeană a susţinut în mod ferm elaborarea Convenţiei, considerând că punerea ei în aplicare este indispensabilă, atât la nivel comunitar, cât şi la nivel naţional.
În şedinţa din data de 23 iunie 2015, membrii comisiei au hotărât adoptarea proiectului de lege în forma prezentată, întrucât beneficiile sistemului social din legislaţia muncii, aplicabile în prezent numai personalului navigant brevetat şi nebrevetat, se extind  asupra tuturor persoanelor de la bordul navei care prestează o activitate în baza unui contract de muncă.
Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

La lucrările comisiei şi-au înregistrat prezenţa 22 deputaţi, din totalul de 24 membri ai comisiei.

Raportul comisiei a fost adoptat cu unanimitate de voturi.

Camera Deputaţilor este prima Cameră sesizată, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, cu modificările şi completările ulterioare.

În urma finalizării dezbaterilor, Comisia propune Plenului Camerei Deputaţilor adoptarea proiectului de lege în forma prezentată.

PREŞEDINTE,



SECRETAR,


Adrian Solomon



Mihăiţă Găină

Întocmit,

Consilier parlamentar Lidia Vlădescu

